Dømt for voldtekt: Dani Alves ber om løslatelse 
Den tidligere brasilianske fotballspilleren og Barcelona-stjernen Dani Alves ba i et rettsmøte tirsdag om å bli løslatt fra fengsel i påvente av ankesak. 41-åringen ble i slutten av februar dømt til fire og et halvt års fengsel for å ha voldtatt en kvinne. I tillegg må han betale 150.000 euro i erstatning til offeret, dersom dommen blir stående. Det tilsvarer 1,7 millioner kroner. I påvente av ankesaken ba Alves' advokat, Inés Guardiola, om at brasilianeren blir løslatt i tirsdagens rettsmøte. Advokaten forsøkte å forhandle fram løslatelsen ved å gi fra seg den tidligere Barcelona-spillerens pass. Alves lovet også å holde seg i Barcelona, og benektet at han ønsker å forlate landet. – Jeg skal ikke rømme, jeg tror på rettferdighet, sa han ifølge Sport. Det er foreløpig ikke kjent når utfallet av rettsmøtet vil foreligge, men ifølge spanske medier vil det skje i løpet av de kommende dagene. Alves har snart sonet en fjerdedel av dommen, noe som gir han mulighet til å søke om prøveløslatelse.
Tidligere Brasil -og Barcelona-stjerne Dani Alves ber om å bli løslatt fra fengsel i påvente av ankesak etter voldtektsdommen Hans advokat ba om løslatelse i rettsmøte tirsdag, Alves lovet å holde seg i Barcelona Utfallet av rettsmøtet kommer trolig i løpet av noen dager